钦定古今图书集成/方舆汇编/职方典/第1039卷 > 福州府风俗考 府志
## 钦定古今图书集成/方舆汇编/职方典/第1039卷 > 福州府风俗考 府志

本府。〈闽县侯官县附郭。〉

闽中地平衍，“西北控瓯、剑，注众溪之流，东南负大海，环以崇山，带以长江。气恒燠少寒，厥土黑壤，厥田中下宜稻，亩岁再获。居市廛者，作器用精巧，鱼盐、果实、绩纺之利颇饶。自唐相常衮以文诲后进，故其俗尚文词，贵节操，家庠序而人诗书。但民贫者众，或喜讼轻生，深山长林触岚气者多病死，巫因以神奸惑。愚” 民，信鬼崇淫祀，从来久矣。

古田县

重冈复岭，岚阴至午乃霁，旧号曰“山洞。” 田岁一获，地瘠不足容其民，壮者多佣之四方。其俗鄙朴勤力，居山谷远县者，往往逋赋短少精悍，好斗喜讼，颇易动难安云。

闽清县

风土与古田相类，山田引泉注之，岁多入，故其俗务稼穑，不尚侈靡，笃于信鬼，是其弊也。《长乐县》。

滨海有鱼盐之利，山出果实贩四方。其俗俭而用足，辨贵贱，序长幼，有古之遗风。

连江县

亦有山海之利，而不及长乐，故鲜有厚赀。其俗人性舒缓，用尤俭啬。

罗源县

控负岩峦，襟带陂泽。小民山耕海渔，仅足自给。俗虽少文，谨悫《易》治。

永福县

气候大抵与闽清同。俗亦信鬼，而民多剽悍。《福清县》

背山面海，田多舄卤，然颇有海舶之利，饶于财，雄他邑。其人刚劲而尚气，四方杂处，学不遂则弃而习文法吏事，故俗喜讼，或累岁不休云。。